  Майя Бывальцева Удмуртиын 4 сюрс 751 адямилы лемтэйёс мертчиськизы. 26-тӥ куартолэзе со сярысь ивортэ Удмуртиысь Гигиеная но эпидемиологияя центр. «2016-тӥ арын 25-тӥ куартолэзьлы Удмуртиын адямилы лемтэй мертчиськон 4 сюрс 751 учыр пусъемын. Со пӧлысь 2 сюрс 316-ез — Ижкарын. Вазиськизы 3 сюрс 781 арлыдоос но 970 нылпиос», — веразы центрын. Лабораторие ваем лемтэйёс пӧлысь 9,6 процентэзлэн энцефалит вирус шараямын, 38,1 процентэзлэн — боррелиоз, 4,8 процентэзлэн — анаплазмоз, 8,1 процентэзлэн — эрлихиоз вирусъёс. «Лемтэй мертчиськем бере 2–3 арня ӵоже температураез ялан мерталляны кулэ, со ӝутскиз, йыр висьыны кутскиз, мертчиськон интыын ку 5 сантиметрозь но бадӟымгес гордэктӥз ке, эмчиослы вазиськоно», — ало центрысь ӧнерчиос. Кызьы утӥськоно лемтэйёсын паласькись висёнъёслэсь, лыдӟе татысь. Тегъёс: Тазалык Ижкар Удмуртия лемтэй  